钦定古今图书集成/理学汇编/文学典/第087卷 > 畅师文
## 钦定古今图书集成/理学汇编/文学典/第087卷 > 畅师文

按《元史》本传：“师文字纯甫，南阳人。祖渊，赠中顺大夫、
上骑都尉、魏郡伯。父讷，有诗名，注《地理指掌图》。仕为
汴幕官，赠太中大夫、上轻车都尉、魏郡侯。师文幼警
悟，家贫无书，手录口诵，过目辄不忘。弱冠谒许衡，与
衡门人姚燧、高凝皆相友善。至元五年，陈时政十六
策，丞相安童奇其才，辟为右三部令史。十二年，丞相”
伯颜攻宋，选为掾属，从定江南。及归，舟中惟载书籍
而已。十三年，编《平宋事迹》上之。十四年，除东川行枢
密院都事，尽心赞画，多所裨益。十六年，安西王承制
改四川北道宣慰司经历，寻除承直郎，潼川路治中。
修府舍，发地得银五十锭，同僚分师文十锭，不受用，
以修庙学及传舍，馀作酒器给公用。十九年，承制改
同知保宁路事，治尚平简，反侧以安。二十二年，佥西
蜀四川道提刑按察司事。二十三年，拜监察御史，纠
劾不避权贵，上所纂《农桑辑要书》。二十四年，迁陕西
汉中道巡行劝农副使，置义仓教民种艺法。二十八
年，改佥陜西汉中道提刑按察司事。时更提刑按察
司为“肃政廉访司”，就佥本道肃政廉访司事。黜奸举
才，咸服其公。三十一年，徙山南道。松滋枝江有水患，
岁发民防水，往返数百里，苦于供给。师文以江水安
流，悉罢其役。驸马亦都护家人，怙势不法，师文治其
甚恶者，流之。大德二年，改山东道，入为国子司业。七
年，出为陕西行中书省理问官，决滞狱，不少阿徇。顷
之，以疾家居。九年，擢陕西汉中道肃政廉访副使，又
以疾不赴。十年，改太常少卿，转翰林侍读学士、朝请
大夫、知制诰同修国史。至大元年，修《成宗实录》，赐钞
一百锭，不受。时制作多出其手。二年，加少中大夫。三
年，请补外任，除太平路总管。时大旱，师文捐俸致祷，
不数日澍雨大降，遂为丰年。当涂人坐杀牛祈雨，囚
系者六十馀人，师文悯而出之，公田米积之盈屋，曰：
“我家几人，能尽食此乎？”呼贫士及细民，恣其取去。廉
访分司官前后至者，必先谒师文，称为先生。师文在
任未久，境内晏然。皇庆二年，复召为翰林侍读学士、
中奉大夫、知制诰同修国史。奉旨撰王勃《成道记序》
等文，赐银二铤，不受。除燕南河北道肃政廉访使，以
病去官。延祐元年，征拜翰林学士、资德大夫，行至河
南，复以病归襄阳。四年秋八月，考河南乡试，归次襄
县，卒于传舍，年七十一，葬襄阳岘山。泰定二年，赠资
政大夫、河南江北等处行中书省左丞、上护军，追封
魏郡公，谥文肃。后至元八年，加赠“推忠守正亮节功
臣。”三子：长曰笃，仕至大中大夫、江东肃政廉访副使。